**ПРОБЛЕМИ В МОДУЛ НАТОВАРЕНОСТ В ЕИСС, констатирани по граждански и търговски дела в тестова среда**

В тестовата среда на ЕИСС има функционалности за натовареността, които не са съобразени с разпоредбите на чл. 18, ал. 2, 3 и 4 от Правила за оценка на натовареността на съдиите, приети от СК на ВСС (ПОНС), които предвиждат натовареност за основни и допълнителни дейности да се отчита на съдията въз основа на конкретно постановен акт/деловодно събитие, регистрирано в деловодния модул на ЕИСС, т.е. автоматично чрез разпознаване на конкретна деловодна активност.

1. По отношение на основните дейности (етапи от делото) следва да се има предвид, че Приложение № 3.4. към ПОНС е посочено, че като елемент от общата информация за делото (номер, статистически шифър, страни), трябва да се отбелязва и начинът на разглеждане на делото (в открито или закрито заседание), както и че в ЕИСС следва да има функционалност разграничаваща първо открито съдебно заседание от останалите открити съдебни заседания.

В тестовата среда отбелязването на данни, касаещи натовареността е усложнено, в отделен екран, и липсва проследимост на начина, по който е начислен коефициентът.

*Необходимо е:*

1.1. деловодният модул сам да подава данни към модула по натовареност след постановяване на всеки релевантен акт, като се изискват минимален брой действия от съдията.

Отбелязването на начина на разглеждане на делото като цяло (с открито или закрито заседание) и акт/ резултат/ текст от закона, с който се означава приключването на съответния етап от основните дейности по разлеждане на дело, посочени в приложения 1.2., 2.4 и 3.4 от ПОНС (напр. в обща номенклатура като *„проверка за редовност, допустимост… на дело, разглеждано в открито заседание“, „проверка за допустимост на дело, разглеждано в закрито заседание“*) трябва да става **в същия** екран (таб), в който се въвеждат данните и текста на акта и се отразява дали подлежи на обжалване. (Забележка: начинът на разглеждане се преценява от конкретния съдия; ако актът е постановен в о.с.з., това може да се съобразява от системата; но всички дела, чийто начин на разглеждане е „открито заседание“ започват със закрито заседание, т.е. от това, че конкретно заседание е закрито, не може да се прави извод за начина на разглеждане на делото.)

Съответната стойност за етапа следва да се начислява автоматично с натискането на бутоните за записване и подписване на самия акт.

1.2. да е възможно на избирането на повече от един етап/ резултат (напр. когато съдът едновременно изпрати иска за отговор и насрочи заседание или когато едновременно провери допустимостта и издаде заповед за изпълнение) или отбелязването на по-следващия етап автоматично да води до отчитане и на предишния;

1.3. Екранът за натовареност трябва да е общ (сегашната „натовареност“ - основни етапи и допълнителни дейности, и сегашните „коригиращи коефициенти“ трябва да се визуализират на една страница, в два последователни раздела). В този общ екран трябва ясно и диференцирано да се посочва как е формиран коефициентът по делото към настоящия момент: да посочва отделно (а) думите „базов коефициент“ и неговата стойност за този вид дело поначало; (б) вида/ причината за всеки увеличаващ коефициент, момента на начисляването му и стойността на увеличаващия коефициент; (в) резултата от умножението на базовия и увеличаващия коефициент (чл. 23 ал. 3 ПОНС), т.е. принципният максимум за делото; (г) вида/ наименованието на всеки процесуален етап и акта/ заседанието, в който е бил осъществен, принципният процент за този етап и конкретно начислената абсолютна част от коефицента за тежест за него, при съобразяване на активираните към този момент увеличаващи коефициенти (последващи корекции не увеличават частта за етапа с обратна сила); (д) наименованието на всяко допълнително действие по номенклатурата, актът, с който то е било извършено, когато е приложимо, и конкретно начислената абсолютна част от коефицента за тежест за него; (е) сборът от частите от коефициенти за изминали етапи и за изпълнените допълнителни дейности. В допълнение към таблицата данните може да се визуализират графично и на остта на времето.

(Вж. пример в края на файла.)

2. По отношение на увеличаващите коефициенти и допълнителните дейности е предвидено ръчно въвеждане, без да е възможно извършване на корекции.

2.1 При въвеждане на увеличаващите коригиращи коефициенти се увеличава базовият коефициент, но в справката за натовареност, която се генерира за съдия или дело, не се визуализира никаква информация за направеният избор на вид коефициент (основание за увеличаване). Това може да доведе до грешка, дублиране или объркване, защото част от увеличаващите коефициенти съвпадат по тежест (напр. за граждански първоинстанционни дела коефициентът за увеличение при 3 и повече искове е същият като за повече от 1500 страници).

Необходимо е: в справката да се изписва информация за въвеждането на коригиращ коефициент и неговия вид.

2.2. Въвеждането на увеличаващ коефициент 1,5 води до прибавяне на стойност от 1,5 към базовия коефициент, а не до увеличаването му с 50 %, какъвто е смисълът на правилото.

Необходимо е: системата да умножава базовия коефициент по допълнителния.

2.3.Всички допълнителни дейности по приложение 3.3 са заложени за ръчно въвеждане чрез избор от списък, който първоначално дори не се отваря като падащо меню, а изисква уцелване от потребителя на ключова дума, едва след което се извеждат резултати. Допълнителните дейности не се въвеждат чрез свързване с конкретен акт/резултат от заседание и така се създават предпоставки за невъзможност за контрол и недостоверност на данните.

Необходимо е: (а) Коефициентите за допълнителни дейности задължително да се асоциират с определено произнасяне от конкретен съдия.

(б) При постановяване на конкретен акт с предмет посочените в приложение 3.3. деловодни събития системата трябва автоматично да разпознава, че е налице основание за начисляване на коефициент за допълнителна дейност. Ако това не е възможно, трябва още в екрана за постановяване на акта да се визуализира отметка/ падащо меню, че актът е основание за начисляване на коефициент за допълнителна дейност. Самото начисляване трябва да става автоматично със запазване и подписване на акта, без да се налага преминаване в допълнителен екран (аналогично на т. 1.1.)

(в) Към едно произнасяне трябва да могат да се отбелязват и повече от една допълнителна дейности (напр. отхвърляне на молба за правна помощ и допускане на обезпечение с един и същ съдебен акт; аналогично на т.1.2.).

2.4. В съществуващата функционалност за натовареност чрез ръчно въвеждане на допълнителни дйности модулът не позволява въвеждането на повече от една допълнителна дейност от един и същи вид, което е неадекватно на реалността (например възможно е разглеждане на повече от едно искане за допускане на обезпечение, за правна помощ на една или повече страни и т.н. по едно и също дело).

Необходимо е: да отпадне ограничението и системата да присвоява допълнителна тежест всеки път, когато е постановен акт по приложението и то автоматично и с повече от един резултат като допълнителна дейност (т. 2.3)

2.5. Не е възможно извършването на корекции по отношение на ръчно въведени данни, което е абсолютно неоправдано с разумна причина.

Необходимо е: При всички случаи на ръчно въвеждане на данни за натовареност и при всички случаи, в които деловодният модул допуска редакция на резултат, относим към натовареността, да могат да се редактират и данните за нея

В този вид модулът за натовареност не само не отговаря на Правилата, но би създал сериозни трудности по фактическото отразяване на данните, контрола върху тази дейност и обективността и достоверността на данните.

Примерен изглед на модула/ екрана за натовареност:

*\* Общ екран с 2 поставени един под друг раздела:*

Обща информация:

|  |  |  |
| --- | --- | --- |
| Базов коефициент за тежест за дело | по шифър ХХХ | 1 |
| Увеличаващ коефициент за повече томове | дата ДДММГГ | 1,5; |
| Увеличаващ коефициент за повече искове | дата ДДММГГ | 1,5 |
| Текущ максимален коефициент по делото (без допълненията) | [(1,5 + 1,5) – (2 – 1)]\*1 | **2** |
|  |  |  |

Разпределение по етапи и допълнителни дейности:

|  |  |  |  |  |
| --- | --- | --- | --- | --- |
| **Етап/ действие** | **Асоцииран акт и дата** | **Макс. Коефициент към тази дата** | **Процент за етапа** | **Абсолютна част от коефициента за тежест** |
|  |  |  |  |  |
| Проверка за допустимост на дело, разглеждано в открито заседание | Разпореждане от 1.1.20 | 1 | 15 % | **0,15** |
| Молба за обезпечение | Определение от 1.5.20 г. | (неотносимо) | (неотносимо) | **0,2** |
| Молба за правна помощ | Определение от 1.5.20 г.  *\* т.е. със същия акт* | (неотносимо) | (неотносимо) | **0,1** |
| Насрочване на дело, разглеждано с открито заседание | Определение от 1.1.21 г. | 1,5  *\* т.е. вече има съединени насрещни искове* | 20% | **0,3** |
|  |  |  |  |  |
| Сума към момента |  |  |  | **0,75** |